JPSA soek klaring oor e-tol-vervolgingDie Justice Project SA (JPSA) het Vrydag gesê die beoogde prosesse om diegene te vervolg wat nie vir die Gautengse e-tolstelsel gaan betaal nie, is onduidelik. Howard Dembovsky, woordvoerder van die JPSA, het Vrydag in ŉ verklaring gesê hulle is oorval met vrae van die publiek omdat die Suid-Afrikaanse Nasionale Padagentskap (Sanral) en die departement van vervoer nie duidelikheid oor dié kwessie verskaf nie. “Daar heers ook ŉ doodse stilte van die Nasionale Vervolgingsgesag (NVG) oor dié aangeleentheid,” het Dembovsky gesê. “Ongelukkig is ons nie in staat om veel meer as ‘n raaiskoot te waag oor hierdie saak nie, aangesien dit nie blyk of die beoogde vervolging van e-tol-oortredinge dieselfde prosedures van vervolging as ander padverkeersoortredinge gaan volg nie.” Hy het gesê tot dusver is net ‘n onbepaalde skuldinvorderingsproses, voor vervolging, genoem. “Weens die verwarrende inligting wat versprei word, is ons met geen ander keuse gelaat nie as om ons prokureurs opdrag te gee om ‘n verduideliking te eis van die betrokke owerhede.” Hy het gesê as die JPSA nie teen Vrydagmiddag ŉ verduideliking kry nie, hulle die hooggeregshof gaan nader vir duidelikheid. Lees die volle verklaring hier.